เปิด 10 อันดับหุ้น “ขึ้นแรง-ลงแรง” (ประจำเดือน ต.ค.60)
“ข่าวหุ้นธุรกิจ” มีการรวบรวมข้อมูลความเคลื่อนไหวของราคาหุ้นในตลาด SET ของเดือนตุลาคม 2560 เพื่อเป็นตัวเปรียบเทียบกันว่าหุ้นตัวไหนมีการปรับตัวขึ้นแรง และปรับตัวลงแรง ในช่วงภาวะตลาดยังอยู่ในทิศทางบวก
4 พ.ย. 2560

เส้นทางนักลงทุน
“ข่าวหุ้นธุรกิจ” มีการรวบรวมข้อมูลความเคลื่อนไหวของราคาหุ้นในตลาด SET ของเดือนตุลาคม 2560 เพื่อเป็นตัวเปรียบเทียบกันว่าหุ้นตัวไหนมีการปรับตัวขึ้นแรง และปรับตัวลงแรง ในช่วงภาวะตลาดยังอยู่ในทิศทางบวก
เมื่อดูจากภาพรวมของดัชนีตลาดหุ้นไทย พบว่าตลาดทั้งเดือนตุลาคม 2560 ปรับตัวขึ้น 2.88% จากดัชนีที่ยืนอยู่ที่ระดับ 1,673.16 จุด (29 ก.ย. 60) มาอยู่ที่ 1,721.37 จุด (31 ต.ค. 60) หรือบวกไป 48.21 จุด
การที่ราคาหุ้น “ขึ้นและลง” มีความหมายหลายนัย เพราะอาจจะมีสาเหตุจากปัจจัยที่ต่างกันไปในหุ้นแต่ละตัว แม้ว่าโดยรวมของตลาดอยู่ในทิศทางบวก แต่ก็ไม่ได้หมายความถึงราคาหุ้นบางตัวที่ไม่เป็นทิศทางเดียวกันกับภาพรวมได้  
สำหรับหุ้นที่ปรากฏขึ้นมาอยู่ในตารางสรุปราคาหุ้นปรับตัวขึ้นแรง และราคาหุ้นปรับตัวลงแรงอย่างไร้เหตุผล จึงนำข้อมูลการเปรียบเทียบจากการเรียงลำดับ (10 อันดับแรก) โดยการเทียบเคียงด้านเดียว คือ ความเคลื่อนไหวของราคาเท่านั้น ไม่ได้บ่งบอกว่า การที่ราคาหุ้นแพงเกินพื้นฐาน หรือถูกกว่าพื้นฐานแต่อย่างใด
โดยหุ้นที่ราคาหุ้นปรับตัวขึ้นแรง 10 อันดับแรก ได้แก่ (1) บริษัท เฟอร์รั่ม จำกัด (มหาชน) หรือ FER ราคาหุ้นมีการเปลี่ยนแปลง +57.78% (2) บริษัท ราชธานีลิสซิ่ง จำกัด (มหาชน) หรือ THANI ราคาหุ้นมีการเปลี่ยนแปลง +46.92% (3) บริษัท อาปิโก ไฮเทค จำกัด (มหาชน) หรือ AH ราคาหุ้นมีการเปลี่ยนแปลง +36.11%
(4) บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC ราคาหุ้นมีการเปลี่ยนแปลง +31.89% (5) บริษัท ผาแดงอินดัสทรี จำกัด (มหาชน) หรือ PDI ราคาหุ้นมีการเปลี่ยนแปลง +31.64% (6) บริษัท ฐิติกร จำกัด (มหาชน) หรือ TK ราคาหุ้นมีการเปลี่ยนแปลง +28.89% (7) บริษัท บี.กริม เพาเวอร์ จำกัด (มหาชน) หรือ BGRIM ราคาหุ้นมีการเปลี่ยนแปลง +26.13%
(8) บริษัท เอ็ม บี เค จำกัด (มหาชน) หรือ MBK ราคาเปลี่ยนแปลง +25.67% (9) บริษัท ทีทีซีแอล จำกัด (มหาชน) หรือ TTCL ราคาหุ้นมีการเปลี่ยนแปลง +25.61% และ (10) บริษัท สหกลอิควิปเมนท์ จำกัด (มหาชน) หรือ SQ ราคาหุ้นมีการเปลี่ยนแปลง +25.41%
แสดงให้เห็นว่าการปรับตัวขึ้นของราคาหุ้นทั้ง 10 อันดับ ถือว่าร้อนแรงและมากพอควรที่ทำให้นักลงทุนรวย
ส่วนหุ้นที่ราคาปรับตัวลงแรง 10 อันดับแรก ได้แก่ (1) บริษัท กรุ๊ปลีส จำกัด (มหาชน) หรือ GL ราคาหุ้นมีการเปลี่ยนแปลง -67.31% (2) บริษัท ซีฟโก้ จำกัด (มหาชน) หรือ SEAFCO ราคาหุ้นมีการเปลี่ยนแปลง -45.51%
(3) บริษัท เพซ ดีเวลลอปเมนท์ คอร์ปอเรชั่น จำกัด (มหาชน) หรือ PACE ราคาหุ้นมีการเปลี่ยนแปลง -45.10%         (4) บริษัท เอเจ แอดวานซ์ เทคโนโลยี จำกัด (มหาชน) หรือ AJA ราคาหุ้นมีการเปลี่ยนแปลง -32.53% (5) บริษัท สามารถ ดิจิตอล จำกัด (มหาชน) หรือ SDC ราคาหุ้นมีการเปลี่ยนแปลง -29.35% (6) บริษัท ทีมพรีซิชั่น จำกัด (มหาชน) หรือ TEAM ราคาหุ้นมีการเปลี่ยนแปลง -23.75% (7) บริษัท อุตสาหกรรม อีเล็คโทรนิคส์ จำกัด (มหาชน) หรือ EIC ราคาหุ้นมีการเปลี่ยนแปลง -21.43%
(8) บริษัท กรุงเทพประกันชีวิต จำกัด (มหาชน) หรือ BLA ราคาหุ้นมีการเปลี่ยนแปลง -17.32% (9) บริษัท เอ็ม พิคเจอร์ส เอ็นเตอร์เทนเม้นท์ จำกัด (มหาชน) หรือ MPIC ราคาหุ้นมีการเปลี่ยนแปลง -17.06% และ (10) บริษัท ไทยคม จำกัด (มหาชน) หรือ THCOM ราคาหุ้นมีการเปลี่ยนแปลง -16.87%
แสดงให้เห็นว่าการปรับตัวลงของราคาหุ้นทั้ง 10 อันดับ ถือเป็นการดิ่งลงพสุธาอย่างที่ทำให้นักลงทุนหลายคนเลือดสาด
อย่างไรก็ตาม ข้อมูลที่เสนอเป็นเพียงความเคลื่อนไหวของราคาหุ้นเมื่อเดือนตุลาคม 2560 ซึ่งโอกาสที่ราคาหุ้นจะมีการเปลี่ยนแปลงในอนาคตก็มีมาก เพราะขึ้นอยู่กับตัวหุ้นเองที่ชี้วัดได้ว่า “ของจริงหรือของปลอม”
…
